b'\n_START_ARTICLE_\nSvetko Grgi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini peka Rafaela in gospodinje Marije Grgi\xc4\x8d. Ljudsko \xc5\xa1olo je v letih 1937\xe2\x88\x921941 obiskoval na Gropadi, ni\xc5\xbejo trgovsko \xc5\xa1olo pa 1941-1944 v rojstnem kraju. Nato je do leta 1947 obiskoval privatno glasbeno \xc5\xa1olo (klavir in glasbeno teorijo) pri profesorju Ubaldu Vrabcu. Leta 1948 je od\xc5\xa1el v Ljubljano kjer je 1955 kon\xc4\x8dal Srednjo glasbeno \xc5\xa1olo (klavir in rog kot glavna predmeta). V sezoni 1954/1955 je bil zaposlen v orkestru Slovenske filharmonije. Jeseni 1955 je na Glasbeni matici v Trstu prevzel pou\xc4\x8devanje trobil, ter leta 1972 diplomiral na Akademiji za glasbo v Ljubljani. Po diplomi je bil do 1976 \xc4\x8dlan orkestra v tr\xc5\xbea\xc5\xa1kem gledali\xc5\xa1\xc4\x8du Giuseppe Verdi. Leta 1976 je postal ravnatelj na Glasbeni matici v Trstu._NEWLINE_Grgi\xc4\x8d je kot zborovodja za\xc4\x8del delovati leta 1955, ko je prevzel vodstvo najprej me\xc4\x8danega in nato mo\xc5\xa1kega pevskega zbora na Padri\xc4\x8dah (ital. Padricano), ki ga je vodil do 1975. Po eno leto je vodil zbora Valentin Vodnik v Dolini (San Dorigo della Valle) in Lipa v Bazovici (1956-1957). Leta 1957 je od Draga Petarosa prevzel  zbor Slovenec v Bor\xc5\xa1tu (San Antonio in Bosco) in ga vodil do 1969, ko je na Op\xc4\x8dinah ustanovil me\xc5\xa1ani pevski zbor Tabor. V Treb\xc4\x8dah (Trebiciano) je v letih 1965\xe2\x88\x921970 vodil Godbeno dru\xc5\xa1tvo Viktor Parma. Leta 1968 je pri Slovensko kulturno-gospodarski zvezi postal referent za godbe na pihala in z rednimi obiski pomagal pri organizaciji pihalnih godb v Dolini Nabre\xc5\xbeini in Proseku in z njimi 1969 sodeloval na reviji godb na pihala v Kopru.'